**Lietošanas instrukcija: informācija pacientam**

# Febuxostat Zentiva 80 mg apvalkotās tabletes

# Febuxostat Zentiva 120 mg apvalkotās tabletes

febuxostatum

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

* Saglabājiet šo instrukciju! Iespējams, ka vēlāk to vajadzēs pārlasīt.
* Ja Jums rodas jebkādi jautājumi, vaicājiet ārstam vai farmaceitam.
* Šīs zāles ir parakstītas tikai Jums. Nedodiet tās citiem. Tās var nodarīt ļaunumu pat tad, ja šiem cilvēkiem ir līdzīgas slimības pazīmes.
* Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.

# Šajā instrukcijā varat uzzināt

1. Kas ir Febuxostat Zentiva, un kādam nolūkam to lieto
2. Kas Jums jāzina pirms Febuxostat Zentiva lietošanas
3. Kā lietot Febuxostat Zentiva
4. Iespējamās blakusparādības
5. Kā uzglabāt Febuxostat Zentiva
6. Iepakojuma saturs un cita informācija

## 1. Kas ir Febuxostat Zentiva, un kādam nolūkam to lieto

Febuxostat Zentiva tabletes satur aktīvo vielu febuksostatu un tās lieto, lai ārstētu podagru, ko izraisa pārāk liels ķīmiska savienojuma, tā sauktās urīnskābes (urāta), daudzums ķermenī. Dažiem cilvēkiem urīnskābe uzkrājas asinīs, un tās koncentrācija var kļūt pārāk liela, lai viela paliktu šķīstoša. Ja tā notiek, locītavās, nierēs un ap tām var veidoties urīnskābes kristāli. Šie kristāli var izraisīt pēkšņas, stipras sāpes locītavās, kā arī locītavas apsārtumu, siltumu un pietūkumu (podagras lēkmi). Ja slimību neārstē, ap locītavām var izveidoties lielāki urīnskābes depozīti (nogulsnējumi). Šie depozīti var radīt locītavu un kaulu bojājumus.

Febuxostat Zentiva darbojas, samazinot urīnskābes līmeni. Saglabājot zemu urīnskābes līmeni, kas ir panākams, vienu reizi dienā lietojot Febuxostat Zentiva, kristāli vairs neveidojas, un ar laiku simptomi samazinās. Ja pietiekami zems urīnskābes līmenis tiek saglabāts pietiekami ilgu laiku, arī depozīti var samazināties.

Febuxostat Zentiva 120 mg tabletes lieto arī, lai ārstētu un novērstu paaugstinātu urīnskābes līmeni asinīs, kas var rasties, ja Jums sāk veikt ķīmijterapiju asins vēža ārstēšanai.

Veicot ķīmijterapiju, vēža šūnas tiek iznīcinātas un palielinās urīnskābes līmenis asinīs, ja vien urīnskābes veidošanās netiek novērsta.

Febuxostat Zentiva ir paredzēts lietošanai pieaugušajiem.

## 2. Kas Jums jāzina pirms Febuxostat Zentiva lietošanas

**Nelietojiet Febuxostat Zentiva šādos gadījumos:**

• ja Jums ir alerģija pret febuksostatu vai kādu citu (6. punktā minēto) šo zāļu sastāvdaļu.

# Brīdinājumi un piesardzība lietošanā

Pirms Febuxostat Zentiva lietošanas konsultējieties ar ārstu:

* ja Jums ir vai ir bijusi sirds mazspēja, sirds slimība vai insults,
* ja Jums ir vai ir bijusi nieru slimība un/vai smaga alerģiska reakcija pret allopurinolu (zālēm podagras ārstēšanai),
* ja Jums ir vai ir bijusi aknu slimība vai patoloģiskas pārmaiņas aknu analīžu rezultātos,
* ja Jūs tiekat ārstēts, lai pazeminātu Leša-Nihana sindroma (reta, iedzimta slimība, kad asinīs ir pārāk daudz urīnskābes) izraisītu augstu urīnskābes līmeni asinīs,
* ja Jums ir vairogdziedzera darbības traucējumi.

Pārtrauciet lietot Febuxostat Zentiva, ja Jums rodas alerģiskas reakcijas pret šīm zālēm (skatīt arī 4. punktu).

Alerģisku reakciju simptomi var būt šādi:

* izsitumi, arī smagas formas izsitumi (piemēram, čūlas, mezgliņi, niezoši izsitumi vai izsitumi ar ādas lobīšanos), nieze,
* roku, kāju vai sejas pietūkums,
* elpošanas traucējumi,
* drudzis ar palielinātiem limfmezgliem,
* arī smagi, dzīvībai bīstami alerģiski stāvokļi ar sirds un asinsrites apstāšanos. Jūsu ārsts var izlemt pavisam pārtraukt ārstēšanu ar Febuxostat Zentiva.

Febuksostata lietošanas gadījumā reti saņemti ziņojumi par dzīvību iespējami apdraudošiem ādas izsitumiem (Stīvensa-Džonsona sindromu), kas sākumā parādās uz ķermeņa (rumpja) kā sarkanīgi, mērķim līdzīgi laukumi vai apaļi plankumi, bieži ar čūlu centrā. Var būt arī čūlas mutē, rīklē, degunā, uz dzimumorgāniem, kā arī konjunktivīts (sarkanas un pietūkušas acis). Izsitumi var progresēt, un āda plašos apvidos var čūloties vai lobīties.

Ja Jums Febuxostat Zentiva lietošanas gadījumā attīstījies Stīvensa-Džonsona sindroms, febuksostatu nekad vairs nevarēsit lietot. Ja Jums radušies izsitumi vai minētie ādas simptomi, nekavējoties meklējiet ārsta palīdzību un pasakiet, ka lietojat šīs zāles.

Ja Jums ir podagras saasinājums (pēkšņas un stipras sāpes locītavā, kas ir jutīga, apsārtusi, karsta un pietūkusi), nogaidiet, līdz podagras lēkme būs norimusi, un tikai tad sāciet lietot Febuxostat Zentiva.

Dažiem cilvēkiem podagras lēkmes var parādīties, kad viņi sāk lietot urīnskābes līmeni kontrolējošas zāles. Tas nenotiek ar visiem, taču saasinājums ir iespējams arī tad, ja Jūs lietojat Febuxostat Zentiva, un jo īpaši terapijas pirmajās nedēļās vai mēnešos. Febuxostat Zentiva ir jāturpina lietot arī tad, ja Jums ir saasinājums, jo Febuxostat Zentiva turpinās pazemināt urīnskābes līmeni. Laika gaitā podagras saasinājumi kļūs retāki un mazāk sāpīgi, ja lietosit Febuxostat Zentiva katru dienu.

Jūsu ārsts var parakstīt citas zāles, ja uzskatīs, ka tas ir nepieciešams, lai novērstu vai arī ārstētu saasinājumu simptomus, kā sāpes un locītavu pietūkumu.

Pacientiem ar ļoti augstu urīnskābes līmeni (piemēram, tiem, kuriem veic vēža ķīmijterapiju) ārstēšana ar urīnskābi pazeminošiem līdzekļiem var izraisīt ksantīna uzkrāšanos urīnceļos ar iespējamu akmeņu veidošanos, kaut arī tā nav tikusi novērota pacientiem, kuriem ar Febuxostat Zentiva ārstēja tumora līzes sindromu.

Ārsts var Jūs lūgt izdarīt asins analīzes, lai pārbaudītu, vai Jūsu aknas darbojas normāli.

**Bērni un pusaudži**

Nedodiet šīs zāles bērniem līdz 18 gadu vecumam, jo drošums un efektivitāte nav pierādīta.

# Citas zāles un Febuxostat Zentiva

Pastāstiet ārstam vai farmaceitam par visām zālēm, kuras lietojat, pēdējā laikā esat lietojis vai varētu lietot, ieskaitot zāles, ko var iegādāties bez receptes.

Īpaši svarīgi ir informēt ārstu vai farmaceitu, ja lietojat zāles, kas satur kādu no turpmāk uzskaitītajām vielām, jo šīs vielas var mijiedarboties ar Febuxostat Zentiva un Jūsu ārsts, iespējams, vēlēsies veikt nepieciešamos piesardzības pasākumus:

* merkaptopurīnu (lieto vēža ārstēšanai),
* azatioprīnu (lieto, lai apspiestu imūnsistēmas reakciju),
* teofilīnu (lieto astmas ārstēšanai).

# Grūtniecība un barošana ar krūti

Tas, vai Febuksostats var kaitēt Jūsu nedzimušajam bērnam, nav zināms. Febuksostatu nevajadzētu lietot grūtniecības laikā. Tas, vai Febuxostat Zentiva izdalās mātes pienā, nav zināms. Ja barojat bērnu ar krūti vai plānojat to darīt, Febuxostat Zentiva lietot nevajadzētu.

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai plānojat grūtniecību, pirms šo zāļu lietošanas konsultējieties ar ārstu vai farmaceitu.

# Transportlīdzekļu vadīšana un mehānismu apkalpošana

Neaizmirstiet, ka Jums var būt reibonis, miegainība, neskaidra redze un nejutīgums, vai arī tirpoņa, tāpēc, ja tā ir noticis, nevajadzētu vadīt mašīnas vai apkalpot mehānismus.

# Febuxostat Zentiva satur laktozi un nātriju

Febuxostat Zentiva tabletes satur laktozi (cukura veidu). Ja ārsts ir teicis, ka Jums ir kāda cukura nepanesība, pirms lietojat šīs zāles, konsultējieties ar ārstu.

Šīs zāles satur mazāk par 1 mmol nātrija (23 mg) vienā tabletē, būtībā tās ir “nātriju nesaturošas”.

## 3. Kā lietot Febuxostat Zentiva

Vienmēr lietojiet šīs zāles tieši tā, kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

* Parastā deva ir viena tablete dienā. Blistera mugurpusē ir atzīmētas nedēļas dienas, lai Jums būtu vieglāk pārliecināties, ka esat lietojis devu katru dienu.
* Tabletes jālieto iekšķīgi, un to var darīt ar pārtiku vai bez.
* Febuxostat Zentiva 120 mg tabletei dalījuma līnija paredzēta tikai tabletes salaušanai, lai atvieglotu tās norīšanu, nevis tabletes dalīšanai vienādās devās.

**Podagra**

Febuxostat Zentiva ir pieejams vai nu kā 80 mg tabletes, vai 120 mg tabletes. Jūsu ārsts parakstīs Jums vispiemērotākā stipruma tabletes.

Turpiniet lietot Febuxostat Zentiva katru dienu arī tad, ja Jums nav podagras saasinājuma.

**Paaugstināta urīnskābes līmeņa profilakse un ārstēšana pacientiem, kuriem veic pretvēža ķīmijterapiju**

Febuxostat Zentiva ir pieejams 120 mg tabletēs.

Sāciet lietot Febuxostat Zentiva divas dienas pirms ķīmijterapijas sākšanas un turpiniet lietošanu saskaņā ar Jūsu ārsta norādījumiem. Ārstēšana parasti ir īslaicīga.

# Ja esat lietojis vairāk Febuxostat Zentiva nekā noteikts

Nejauši pārdozējot zāles, vaicājiet ārstam, kā rīkoties, vai arī vērsieties sev tuvākajā neatliekamās palīdzības nodaļā.

# Ja esat aizmirsis lietot Febuxostat Zentiva

Ja esat aizmirsis iedzert Febuxostat Zentiva, izdariet to, tiklīdz esat atcerējies, ja vien drīzumā nav pienācis laiks iedzert nākamo devu: tādā gadījumā izlaidiet aizmirsto devu un nākamo iedzeriet parastajā laikā. Nelietojiet dubultu devu, lai aizvietotu aizmirsto devu.

# Ja pārtraucat lietot Febuxostat Zentiva

Febuxostat Zentiva neatkarīgi no Jūsu pašsajūtas drīkst pārtraukt lietot tikai tad, ja to ir atļāvis ārsts. Ja Jūs pārtrauksit lietot Febuxostat Zentiva, urīnskābes līmenis var sākt paaugstināties un simptomi var pastiprināties, jo Jūsu locītavās, nierēs un ap tām veidosies jauni urīnskābes kristāli.

Ja Jums ir kādi jautājumi par šo zāļu lietošanu, jautājiet savam ārstam vai farmaceitam.

## 4. Iespējamās blakusparādības

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Pārtrauciet lietot šīs zāles un nekavējoties sazinieties ar savu ārstu, vai dodieties uz tuvāko neatliekamās palīdzības punktu, ja Jums rodas tālāk minētās reti sastopamās blakusparādības (var skart mazāk nekā 1 no 1000 cilvēkiem), jo vēlāk iespējama nopietna alerģiska reakcija:

* anafilaktiskas reakcijas, paaugstināta jutība pret zālēm (skatīt arī 2. sadaļu „Brīdinājumi un piesardzība lietošanā”),
* iespējami dzīvībai bīstami ādas izsitumi, ko raksturo ādas un ķermeņa dobumu iekšējās virsmas čūlošanās un lobīšanās (piemēram, mutē vai uz dzimumorgāniem), sāpošas čūlas mutē un/vai dzimumorgānu apvidū vienlaikus ar drudzi, iekaisušu kaklu un nogurumu (Stīvensa-Džonsona sindroms/toksiskā epidermas nekrolīze), vai palielināti limfmezgli, aknu palielināšanās, hepatīts (līdz pat aknu mazspējai), balto asins šūnu skaita palielināšanās asinīs (reakcija pret zālēm ar eozinofiliju un sistēmiskiem simptomiem – DRESS) (skatīt 2. punktu),
* ādas izsitumi pa visu ķermeni.

**Bieži sastopamas blakusparādības** (var skart mazāk nekā 1 no 10 cilvēkiem):

* patoloģiskas izmaiņas aknu analīžu rezultātos,
* caureja,
* galvassāpes,
* izsitumi (dažādu veidu izsitumi; lūdzu, skatīt tālāk sadaļu „retāk” un „reti”),
* slikta dūša,
* podagras simptomu pastiprināšanās,
* lokalizēts pietūkums šķidruma aiztures dēļ (tūska),
* reibonis,
* elpas trūkums,
* nieze,
* sāpes ekstremitātēs, sāpes/sūrstēšana muskuļos/ locītavās,
* savārgums.

Pārējās blakusparādības, kas netika minētas iepriekš, norādītas tālāk.

**Retāk sastopamas blakusparādības** (var skart mazāk nekā 1 no 100 cilvēkiem):

* ēstgribas samazināšanās, cukura līmeņa izmaiņas asinīs (diabēts), kura simptomi var būt pārmērīgas slāpes, tauku līmeņa paaugstināšanās asinīs, ķermeņa masas palielināšanās,
* dzimumtieksmes zudums,
* miega traucējumi, miegainība,
* reibonis, nejutīgums, tirpoņa, sajūtu zudums vai to traucējumi (hipoestēzija, hemiparēze vai parestēzija), traucēta garšas sajūta, pavājināta oža (hiposmija),
* patoloģiskas izmaiņas EKG, neregulāra vai paātrināta sirdsdarbība, sirdspukstu jušana

(sirdsklauves),

* karstuma viļņi vai pietvīkums (piemēram, sejas vai kakla piesārtums), asinsspiediena paaugstināšanās, asiņošana (jeb hemorāģija; novērota tikai pacientiem, kuriem veic ķīmijterapiju asins slimības ārstēšanai),
* klepus, diskomforta sajūta vai sāpes krūšu kurvī, deguna eju un/vai rīkles iekaisums (augšējo elpceļu infekcijas), bronhīts, dziļo elpceļu infekcijas,
* sausums mutē, sāpes vēderā/nepatīkamas sajūtas vai gāzes, sāpes vēdera augšdaļā, grēmas/gremošanas traucējumi, aizcietējums, biežāka vēdera izeja, vemšana, diskomforta sajūta kuņģī,
* nieze, nātrene, ādas iekaisums, ādas krāsas maiņa, mazi, sarkani vai violeti plankumi uz ādas, mazi, gludi, sarkani plankumi uz ādas, gludi, sarkani ādas laukumi ar saplūstošiem mezgliņveida izsitumiem, izsitumi, apsārtušas vai plankumainas ādas laukumi, pastiprināta svīšana, svīšana naktīs, alopēcija, ādas apsārtums (eritēma), psoriāze, ekzēma, citas ādas izmaiņas,
* muskuļu krampji, muskuļu vājums, bursīts (locītavas somiņas iekaisums) vai artrīts (locītavu iekaisums, kas parasti saistīts ar sāpēm, pietūkumu un/vai stīvumu), muguras sāpes, muskuļu spazmas, muskuļu un/vai locītavu stīvums,
* asinis urīnā, nenormāla bieža urinēšana, patoloģiskas izmaiņas urīna analīžu rezultātos

(paaugstināts olbaltumvielu līmenis urīnā), nieru funkciju pasliktināšanās, urīnceļu infekcija,

* sāpes krūšu kurvī, diskomforta sajūta krūšu kurvī,
* akmeņi žultspūslī vai žultsceļos (žultsakmeņu slimība),
* tiroīdstimulējošā hormona (TSH) līmeņa paaugstināšanās asinīs,
* izmaiņas asins ķīmiskajā sastāvā vai šūnu vai trombocītu skaitā (patoloģiskas izmaiņas asins analīžu rezultātos),
* nierakmeņi,
* erekcijas traucējumi,
* pavājināta vairogdziedzera darbība, neskaidrta redze, redzes pārmaiņas,
* troksnis ausīs,
* iesnas,
* čūlas mutes dobumā,
* aizkuņģa dziedzera iekaisums: bieži simptomi ir sāpes vēderā, slikta dūša un vemšana,
* neatliekama urinācijas tieksme,
* sāpes,
* slikta pašsajūta,
* paaugstināts INR,
* sasitums,
* lūpu pietūkums.

**Reti sastopamas blakusparādības** (var skart mazāk nekā 1 no 1000 cilvēkiem):

* muskuļa bojājums, kas atsevišķos gadījumos var būt nopietns. Var rasties muskuļu problēmas, īpaši tad, ja vienlaicīgi jūtaties slikti vai Jums ir paaugstināta temperatūra, kas var izraisīt pat patoloģisku muskuļaudu sabrukumu.Nekavējoties sazinieties ar savu ārstu, ja Jums rodas muskuļu sāpes, jutīgums vai vājums,
* smags pietūkums, kas skar dziļākos ādas slāņus, īpaši ap acīm, dzimumorgāniem, rokām, kājām vai mēli, ar iespējamu pēkšņu apgrūtinātu elpošanu,
* stiprs drudzis apvienojumā ar masalām līdzīgiem ādas izsitumiem, palielinātiem limfmezgliem, aknu palielināšanos, hepatītu (līdz pat aknu mazspējai), balto asins šūnu skaita palielināšanās asinīs (leikocitoze ar eozinofiliju vai bez tās),
* dažādu veidu izsitumi, piemēram, ar baltiem plankumiem, čūlaini (ar vai bez strutām), izsitumi ar ādas lobīšanos vai masalu veida izsitumi, plašs apsārtums, nekroze un pūšļveida ādas virskārtas un gļotādu atslāņošanās, kas izraisa ādas lobīšanos un iespējamu sepsi (Stīvensa-Džonsona sindroms/toksiskā epidermas nekrolīze),
* nervozitāte,
* slāpes,
* ķermeņa masas samazināšanās, pastiprināta ēstgriba, nekontrolējams ēstgribas zudums (anoreksija),
* patoloģiski mazs asins šūnu (leikocītu, eritrocītu vai trombocītu) skaits,
* urīna daudzuma pārmaiņas vai samazināšanās nieru iekaisuma (tubulointersticiāla nefrīta) dēļ,
* aknu iekaisums (hepatīts),
* ādas dzelte,
* urīnpūšļa iekaisums,
* aknu bojājums,
* kreatīnfosfokināzes līmeņa paaugstināšanās asinīs (tas ir muskuļu bojājuma indikators),
* pēkšņa kardiāla nāve,
* mazs sarkano asinsķermenīšu skaits (anēmija),
* depresija,
* miega traucējumi,
* garšas sajūtas zudums,
* dedzinoša sajūta,
* vertigo,
* cirkulators kolapss,
* plaušu infekcija (pneimonija),
* čūlas mutes dobumā, mutes dobuma iekaisums,
* kuņģa-zarnu trakta perforācija,
* rotatoru manžetes sindroms,
* reimatiska polimialģija,
* karstuma sajūta,
* pēkšņs redzes zudums artērijas aizsprostošanās dēļ acī.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši, Zāļu valsts aģentūrai, Jersikas ielā 15, Rīgā, LV-1003. Tīmekļa vietne: [www.zva.gov.lv](https://www.zva.gov.lv/)

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Febuxostat Zentiva**

Uzglabāt šīs zāles bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz kastītes un tablešu blistera folijas pēc „EXP”. Derīguma termiņš attiecas uz norādītā mēneša pēdējo dienu.

Šīm zālēm nav nepieciešami īpaši uzglabāšanas apstākļi.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

# Ko Febuxostat Zentiva satur

Aktīvā viela ir febuksostats.

Katra tablete satur 80 mg vai 120 mg febuksostata (hemihidrāta veidā).

Citas sastāvdaļas ir:

* *Tabletes kodolā:* laktozes monohidrāts, mikrokristāliskā celuloze, kroskarmelozes nātrija sāls, hidroksipropilceluloze, mikronizēts poloksamērs 407, hidratēts koloidālais silīcija dioksīds, magnija stearāts.
* *Tabletes apvalkā:* polivinilspirts, titāna dioksīds E171, polietilēnglikols / makrogols 4000, talks, dzeltenais dzelzs oksīds E172.

# Febuxostat Zentiva ārējais izskats un iepakojums

Febuxostat Zentiva 80 mg ir gaiši dzeltenas, apaļas formas apvalkotās tabletes ar iespiedumu “80” vienā pusē un aptuveno diametru 11 mm.

Febuxostat Zentiva 120 mg ir gaiši dzeltenas, iegarenas formas apvalkotās tabletes ar dalījuma līniju vienā pusē; tabletes izmērs ir aptuveni 19 mm x 8 mm.

Dalījuma līnija paredzēta tikai tabletes salaušanai, lai atvieglotu tās norīšanu, nevis tabletes dalīšanai vienādās devās.

Febuxostat Zentiva 80 mg un 120 mg ir iepakots caurspīdīgos PVH / PVDH-alumīnija blistera iepakojumos.

Febuxostat Zentiva 80 mg un 120 mg ir pieejams 14, 28, 42, 56, 84 un 98 apvalkoto tablešu iepakojumos.

Visi iepakojuma lielumi tirgū var nebūt pieejami.

# Reģistrācijas apliecības īpašnieks un ražotājs

## Reģistrācijas apliecības īpašnieks

Zentiva k.s.

U Kabelovny 130, 102 37 Praha 10, Dolní Měcholupy

Čehija

Ražotājs

Laboratorios Liconsa, S.A:

Avda, Miralcampo, 7

19200 Azuqueca de Henares

Gvadalahara

Spānija

**Šīs zāles Eiropas Ekonomikas zonas (EEZ) dalībvalstīs ir reģistrētas ar šādiem nosaukumiem:**

Nīderlandē, Rumānijā, Polijā Febuxostat Laboratorious Liconsa

Ungārijā Febuxostat Universal Farma

Bulgārijā, Čehijā, Lietuvā, Latvijā, Igaunijā Febuxostat Zentiva

Slovēnijā Febuksostat Universal Farma

**Šī lietošanas instrukcija pēdējo reizi pārskatīta** 03/2022